A Tanács 414/96/EK rendelete

(1996. március 4.)

a Balti-tenger, a Baeltek és az Øresund vizein folytatott halászati tevékenységre alkalmazandó egyes ellenőrzési intézkedések megállapításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a közös halászati politika ellenőrzési rendszerének létrehozásáról szóló, 1993. október 12-i 2847/93/EGK tanácsi rendeletet [4] valamennyi, a tagállamok területén és a felségterületükhöz vagy joghatóságuk alá tartozó vizeken végrehajtott halászati tevékenységre és kapcsolódó tevékenységre alkalmazni kell, valamint a Közösség és a harmadik országok között megkötött halászati megállapodások és a Közösség által aláírt nemzetközi egyezmények sérelme nélkül azokra a közösségi halászhajókra is alkalmazni kell, amelyek harmadik országok vizein vagy a nyílt tengeren tevékenykednek;

mivel a 83/414/EGK tanácsi határozat [5] értelmében a Közösség szerződő fél a Balti-tenger és a Baeltek élő erőforrásainak halászatáról és védelméről szóló egyezményben, a továbbiakban "a balti egyezmény";

mivel a balti egyezmény által létrehozott Nemzetközi Balti-tengeri Halászati Bizottság, a továbbiakban "a Balti Bizottság", a Balti-tengeren folytatott halászati tevékenység esetében alkalmazandó szabályokat fogad el;

mivel a Balti Bizottság az 1994. szeptember 12-16. között Gdyniában tartott huszadik ülésén számos, a Balti-tengeren alkalmazandó, ellenőrzési intézkedésekre vonatkozó ajánlást fogadott el;

mivel a balti egyezmény XI. cikkének (1) bekezdése értelmében, a fent említett cikkben megállapított eljárás szerint bejelentett kifogásokat figyelembe véve, a Közösségnek be kell építenie ezeket az ajánlásokat a közösségi jogszabályokba; mivel a felmerülő kifogásoknak nincs alapja;

mivel ezért a Balti Bizottság által megszövegezett ajánlás alapján meg kell állapítani egyes ellenőrzési intézkedéseket a 2847/93/EGK rendeletben megállapított ellenőrzési intézkedések kiegészítéseként,

ELFOGADTA EZT A RENDELETET:

1. cikk

Területi hatály

(1) Ez a rendelet egyes, a Balti-tenger, a Baeltek és az Øresund nyugatról, Hasenøre Headtől a Gniben-fokig, Korshage-tól Spodsbjergig és a Gilbjerg-foktól a Kullenig húzott vonallal határolt területén található halászati erőforrások fogásaira és kirakodásaira vonatkozó ellenőrzési intézkedéseket állapít meg. Ez a rendelet nem vonatkozik az alapvonalakon belüli területekre.

(2) Ezt a rendeletet a következőkre kell alkalmazni:

- az (1) bekezdésben meghatározott területeken található közösségi halászhajók,

- a tagállamok felségterületéhez vagy joghatósága alá tartozó tengeri vizeken jelen lévő, egy harmadik ország lobogója alatt hajózó valamennyi halászhajó.

2. cikk

Tőkehalra halászó hajók

(1) A tagállamok minden évben, a halászati tevékenység megkezdése előtt legalább egy hónappal, továbbítják a Bizottságnak a lobogójuk alatt hajózó vagy a kikötőikben bejegyzett összes olyan közösségi halászhajó jegyzékét, amelyek fő vagy másodlagos tevékenysége a tőkehalhalászat az 1. cikk (1) bekezdésében meghatározott területen, és haladéktalanul közlik a jegyzék évközi változásait.

(2) A közösségi halászhajó-nyilvántartásról szóló, 1994. január 19-i 109/94/EK bizottsági rendelet [6] 1. cikkének megfelelően, a jegyzék különösen az előző bekezdésben említett hajók belső számát említi meg.

(3) A jegyzéket és annak évközi változásait számítógépes adatátvitel útján kell közölni, lehetőleg elektronikus levélben.

(4) A Bizottság minden évben, a tagállamoktól kapott értesítések kézhezvételét követő 15 napon belül, közli a Balti Bizottsággal az (1) bekezdésben említett információt.

3. cikk

Csak a 2. cikkben említett jegyzékben szereplő közösségi halászhajók jogosultak tőkehal-halászati tevékenységre az 1. cikk (1) bekezdésében meghatározott területen.

4. cikk

Kirakodási nyilatkozatok

A tagállamok illetékes hatóságai minden hajóra vonatkozóan legalább havonta értesítik a balti egyezmény érintett szerződő partnereit a balti egyezmény szerződő partnere lobogója alatt hajózó vagy ott bejegyzett halászhajók által végrehajtott kirakodásokról a Balti Bizottság által irányított halászati övezet, kezelési terület és fajok szerinti lebontásban. A közölt információ egy másolatát továbbítani kell a Bizottságnak.

5. cikk

Minden hónap vége előtt a Bizottság közli a 2847/93/EGK rendelet 15. cikkének (1) bekezdése szerint kapott összesített adatokat és a fenti 4. cikkben említett adatokat a Balti Bizottsággal a közösségi halászhajók előző havi fogási mennyiségeire vonatkozóan, valamint a 4. cikkben említett halászhajók által a Közösségben kirakodott fogásokra vonatkozóan.

6. cikk

Tőkehalak átrakodása

(1) A hajók számára tilos az 1. cikk (1) bekezdésében meghatározott területen fogott tőkehal átrakodása, illetve átvétele.

(2) A tagállam illetékes hatóságai azonban engedélyezhetik az átrakodásokat a kikötőikben vagy a belvizeiken.

(3) E célból az átrakodást végrehajtani szándékozó hajó parancsnokának az átrakodási hely illetékes hatóságától legalább 24 órával korábban engedélyt kell kérnie.

7. cikk

Kirakodási tilalom

(1) A Balti Bizottságnak a Bizottsághoz továbbított értesítését követően, miszerint a balti egyezmény egy másik szerződő partnere számára megállapított kvótát kimerítették, tilos az e kvótához tartozó állomány vagy állománycsoport az adott kvótából részesedett szerződő fél halászhajói által kifogott halmennyiségeinek a kirakodása vagy átrakodása az érintett szerződő partner által rögzített időponttól.

(2) A Bizottság haladéktalanul továbbítja ennek az értesítésnek egy másolatát a tagállam részére.

8. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. március 4-én.

a Tanács részéről

az elnök

P. Baratta

[1] HL C 313., 1995.11.24., 24. o.

[2] 1996. február 16-i vélemény (a Hivatalos Lapban még nem tették közzé).

[3] HL C 39., 1996.2.12., 92. o.

[4] HL L 261., 1993.10.20., 1. o.

[5] HL L 237., 1983.8.26., 4. o.

[6] HL L 19., 1994.1.22., 5. o.

--------------------------------------------------